Tiener kritiek ná koshuisspeletjie skeefloop | Maroela Media
Tiener kritiek ná koshuisspeletjie skeefloop
Andrew Searle, 'n 14-jarige skoolseun van die Wes-Kaap, is in die hoësorgeenheid in die hospitaal nadat hy met 'n skoen in 'n sloop geslaan is.
Searle, 'n leerling aan Hoërskool York in George, is al sedert Dinsdag in 'n hospitaal in George, het The Cape Times Vrydag berig.
Volgens die seun se pa, Sean Serle, het 'n groep seuns glo sy seun se koshuis betree terwyl hulle geslaap het. Die koshuisinwoners is aangeval en geslaan. Andrew is op sy been en teen sy kop geslaan. "Die kinders noem dit 'n 'raid'. Dit word glad nie deur die skool goedgekeur nie," het Searle gesê.
Andrew het 'n uur na die aanval erge hoofpyne gekry. Die koshuispa het met hom na 'n nabygeleë hospitaal gejaag waar daar bevind is dat hy bloeding op die brein het. Die seun is onder verdowing geplaas en die bloed word gedreineer.
Bronagh Casey, woordvoerder van die LUR van onderwys, Donald Grant, het aan die koerant gesê 'n koshuisspeletjie het handuit geruk en dat sommige kinders uit die koshuis geskors is, maar nie uit die skool nie. "Die voorval word deur die skool se beheerliggaam ondersoek en hulle sal die nodige stappe neem om teen die skuldiges op te tree," het Casey gesê.